Faktabaari

Faktabaari on vuonna 2014 perustettu, poliittisesti sitoutumaton suomalainen faktantarkistuspalvelu, verkkomedia ja mediakasvattaja. Faktabaaria ylläpitää Avoin yhteiskunta ry.
Faktabaari kertoo missiokseen tukea faktapohjaista julkista keskustelua, digitaalista informaatiolukutaitoa ja osallistuvaa digiajan demokratiaa. Sen tavoitteena on vahvistaa kriittistä ajattelua ja digitaalista informaatiolukutaitoa. Tämän lisäksi Faktabaari keskittyy disinformaation vastustamiseen ja polarisaation torjuntaan. Varainhankintaan perustettiin vuonna 2024 FAKTA-säätiö.
Historia.
Taustayhteisö Avoin yhteiskunta ry perustettiin vuonna 2011 edistämään avoimuutta yhteiskunnallisena perusarvona ja tarjoamaan kansalaisille entistä parempia mahdollisuuksia osallistua yhteiskunnalliseen päätöksentekoon. Näiden tavoitteiden tueksi yhdistys lähti kehittämään vuonna 2013 Faktabaaria, joka vahvistaa faktapohjaista julkista keskustelua faktantarkistuksen ja informaatiolukutaidon syventämisen keinoin.
Faktabaari perustettiin vuonna 2014 EU-vaalien alla. Palvelun esikuvia olivat amerikkalaiset Factcheck.org ja PolitiFact sekä argentiinalainen Chequeado.
Vuonna 2016 aloitettiin EDU-medialukutaitohankkeen, jossa kehitetään oppimateriaaleja ja tuetaan eri asteiden oppilaitoksissa tehtävää medialukutaitotyötä.
Toiminta.
Faktantarkistus.
Faktabaari tekee säännöllisesti faktantarkistuksia.
Toimitus seuloo sosiaalisesta mediasta ja muusta julkisesta keskustelusta yhteiskunnallisesti merkittäviä väitteitä. Tarkistettava väite voi tulla toimitukseen myös vihjelomakkeella tai muun yhteydenoton kautta. Tarkistuksessa toimitus tekee taustatyötä, haastattelee asiantuntijoita ja julkaisee tarkistuksen sivuillaan artikkelina.
Tavoitteena on, että journalistinen faktantarkistus vakiinnutettaisiin Suomeen esimerkiksi Norjan tapaan, jossa eri mediatalot ovat yhdessä perustaneet faktantarkistuspalvelun.
Mediakasvatus.
Faktabaari edistää digitaalista informaatiolukutaitoa kansalaistaitona oppilaitosten kanssa tehtävillä hankkeilla sekä luomalla mediakasvatusmateriaaleja ja julkaisemalla oppaita. Erityistä huomiota palvelu kiinnittää tekoälyyn ja suosittelualgoritmeihin.
Verkkomedia.
Faktabaari on Kulttuuri-, mielipide- ja tiedelehtien liitto Kultti ry:n jäsenlehti, ja verkkomediana se on sitoutunut kotimaiseen Julkisen sanan neuvoston valvomaan hyvään journalistiseen tapaan ja vastuulliseen journalismiin. Faktantarkistusten lisäksi Faktabaari julkaisee näkökulmatekstejä ja artikkeleita seuraamistaan teemoista.
Tutkimus- ja selvityshankkeet.
Faktabaarilla on kokeilu- ja tutkimushankkeita, kuten Digivaalivahti, jossa tarkastellaan suosittelualgoritmien toimintaa suomalaisten koteihin asennettujen tietokoneiden avulla. 
Hankkeessa paljastui muun muassa, että Tiktok tarjosi suomalaisille käyttäjille naisvihamielistä ja rasistista sisältöä ennen vuoden 2024 eurovaaleja ja että Youtube suositteli eniten oikeistolaisia videoita presidentinvaalien kampanja-aikana 2023–2024.
Tapahtumat.
Faktabaari järjestää pieniä ja suuria avoimia tapahtumia. Vuosittainen kansainvälisenä faktantarkistuspäivänä järjestettävä Faktabaari Forum on laaja keskustelutilaisuus.
Kansainväliset verkostot.
Faktabaari toimii aktiivisesti kansainvälisissä faktantarkistuksen ja informaatiolukutaidon verkostoissa, kuten Euroopan digitaalisen median seurantakeskus Edmossa ja sen pohjoismaisessa NORDIS-hubissa.
Faktabaari on kansainvälisen IFCN-faktantarkistusverkoston perustajajäsen ja osallistuu myös EFCSN:n toimintaan, vaikkei ole verkoston täysjäsen.
Talous.
Faktabaari ei tavoittele voittoa. Sen taustajärjestö Avoin yhteiskunta ry ottaa kannatusjäseniä, järjestää pienkeräyksiä ja hakee hankerahoitusta muun muassa eri säätiöiltä ja Euroopan unionilta. Faktabaari ei hyväksy rahoitusta, joka rajoittaa sen toimituksellisia valintoja tai avoimuusperiaatteita. Rahoituslähteet julkistetaan Faktabaarin verkkosivuilla.
Faktabaarin toiminnan pitkäaikaista rahoitusta varten on perustettu FAKTA-säätiö, joka tavoittelee viiden miljoonan euron pääomaa yksityisiltä henkilöiltä, yrityksiltä ja säätiöiltä.
Faktabaari on saanut rahoitusta Yhdysvaltojen hallinnolta yhteensä 25,000$ aikavälillä 27.9.2021 - 31.12.2022 
Palkinnot.
Faktabaari on saanut työstään monia palkintoja.